Χρηστή δημόσια διοίκηση
Authors: Ταλέας Ευστάθιος 
Published: September 2021

Αντικείμενο της παρούσας διατριβής αποτελεί η ανάλυση της χρηστής δημόσιας διοίκησης, όπως ισχύει και με τους τρόπους που εφαρμόζεται, ως γενική αρχή του Ελληνικού και Ευρωπαϊκών δικαίων, ως θεμελιώδες Ευρωπαϊκό δικαίωμα του Χάρτη θεμελιωδών δικαιωμάτων και σε κάθε περίπτωση ως αξίωση κάθε διοικούμενου σε ένα κράτος δικαίου. Η χρηστή διοίκηση προκύπτει και μετουσιώνει τη διαρκή αξίωση των διοικούμενων για μια ορθή άσκηση της κρατικής εξουσίας και ειδικότερα της διοικητικής δραστηριότητας που να ανταποκρίνεται κατ΄ αρχάς στην εκπλήρωση της ουσιαστικής δικαιοσύνης ,με σκοπό την επίλυση των ανακυπτόντων προβλημάτων. Οι γενικές αρχές του διοικητικού δικαίου, όπως η ερευνώμενη αρχή της χρηστής διοίκησης, αποτελούν κανόνες δικαίου , χωρίς κατ΄αρχάς να αναγράφονται ρητώς σε κείμενο κάποιου κανόνα, προκύπτουσες, ωστόσο, από το σύνολο και το πνεύμα του ισχύοντος δικαίου, όπως αυτό εκφράζεται σε δημοσίου δικαίου νόμους, σε συνταγματικές διατάξεις και σε διακηρύξεις σχετικές με τη μορφή του πολιτεύματος ή την προστασία των δικαιωμάτων των ανθρώπων. Η αρχή χρηστής διοίκησης εκφράζει τη θέληση του σώφρονος και λελογισμένου νομοθέτη που δε διατυπώθηκε ρητώς στο γραπτό κείμενο του κανόνα δικαίου ενυπάρχει, ωστόσο, στο πνεύμα του, έχοντας ως ιδεολογική αφετηρία και θεματικό πυρήνα την ευρύτερη αξίωση χρηστής διοίκησης του μέσου εχέφρονος και συνετού πολίτη που διαθέτει συνείδηση δικαίου και ως βασικό περιεχόμενο την υλοποίηση του ενδεδειγμένου τρόπου διοικητικής δράσης και γενικότερα άσκησης δημόσιας εξουσίας μέσα σε ένα κράτος δικαίου . Το θεμελιώδες Ευρωπαϊκό δικαίωμα χρηστής διοίκησης , αποτελεί την ισχυρότερη νομική θεμελίωση της αξίωσης χρηστής διοίκησης που επετεύχθη μέχρι σήμερα , καθώς αναγνωρίζεται ως θεμελιώδες ανθρώπινο δικαίωμα ενταγμένo σε διακήρυξη ανθρωπίνων δικαιωμάτωνΑπό την ανάλυση του ειδικότερου περιεχομένου της αρχής θα αναδειχθεί η δικαιική της προσφορά σύνδεσή της με θεμελιώδεις συνταγματικές αρχές ,όπως του κράτους δικαίου ,της δημοκρατικής αρχής, της λαϊκής κυριαρχίας, οι αλλαγές που η εφαρμογή των αξιώσεων της έχουν επιφέρει στη διοικητική τακτική, όπως και η συμβολή της στην εδραίωση της διοικητικής ευρυθμίας, στην προάσπιση του δημόσιου συμφέροντος και των ατομικών δικαιωμάτων . Η κατανόηση της αρχής της χρηστής διοίκησης καθίσταται επιτακτική, λόγω της ολοένα διευρυνόμενης εφαρμογής της στη διοικητική πρακτική ,της ανάδειξής της ως θεμελιώδους δικαιώματος των πολιτών , της προσπάθειας κατοχύρωσής της ως Ευρωπαϊκού συνταγματικού δικαιώματος στο κείμενο της Ευρωπαϊκής Συνταγματικής Συνθήκης , της συνταγματικής κατοχύρωσης της ίδιας διαμέσου των αξιώσεων της στα εθνικά δίκαια και της σύνδεσης και αλληλουχίας της με τις υπόλοιπες αρχές του δικαίου .Οι προϋποθέσεις εφαρμογής και εξέλιξής της αρχής μέσα στο εκ παραλλήλου εξελισσόμενο κράτος δικαίου, η συμβολή της στην προστασία των δικαιωμάτων του διοικουμένου, αλλά και στην προάσπιση του δημοσίου συμφέροντος, οι εφαρμογές της στη διοικητική λειτουργία, οι νομοθετικές κατοχυρώσεις της και τα συνταγματικά της ερείσματα , η σύνδεση και αλληλουχία της με τις υπόλοιπες δικαιικές αρχές, όπως και οι προσπάθειες πραγμάτωσης ή οι εγγυήσεις τήρησής της, αποτελούν αντικείμενο διαπραγμάτευσης της παρούσας διατριβής. Η έρευνα επί της αρχής θα αναδείξει τη σημαντική συμβολή της στα δίκαια των δημοκρατικά ασκουμένων εξουσιών, καθώς συμπληρώνει, προϋποθέτει και εξυπηρετεί οποιαδήποτε αρχή τίθεται για την ύπαρξη του ίδιου του κράτους δικαίου, για την εφαρμογή της δημοκρατικής αρχής , για την προστασία των ατομικών δικαιωμάτων , για την ευρυθμία της κρατικής λειτουργίας.Χρηστή διοίκηση σημαίνει δικαιοκρατία, ισότητα, καλή πίστη, επιείκεια, εμπιστοσύνη, αναλογικότητα, αναγνώριση της διοικητικής ευθύνης, αμεροληψία ,αξιοκρατία, διαφάνεια .